Document ID: /roh_data/filtered/fineweb-2-filterrobots_roh.jsonl.gz/27837

Mo pauc ha mancà a Matteo Badilatti da Poschiavo per la victoria dal maraton da velo da l’Engiadina a Zernez. Sin il traject lung sur 211 km è el stà a la testa da cursa fin curt davant l’arrivada.
Badilatti ha pers la forza
Sin il pass da l’Alvra aveva el anc in avantatg da bunamain 2 minutas. La fin han mancà las forzas a Badilatti e Johannes Berndl ha surpassà el e gudagnà la cursa en in temp da 6:22.31. Badilatti ha gì in retard da 26 secundas. Sin la terza plazza è il talian Riccardo Corbetto.
Andrea Florinett da Scuol è setavel e meglier Engiadinais. Tar las dunnas è la victoria ida a Viviane Spielmann dad Uerikon. Ella ha gì in temp da 7:08.56. Radund 1’050 ciclists èn sa participads a quella cursa.
Blera lavur per Arthur Schlatter
Per manar tras ina cursa da quellas dimensiuns dovra quai blers voluntaris, saja quai sin in traject ma er a l’arrivada.
Ina persuna ch’è stada activa durant tut il di è stà Arthur Schlatter da Scuol. El d’era l’unic massader per las ciclistas ed ils ciclists ch’avevan problems cun la musculatura.
Grev accident durant la cursa
Tranter Forcola di Livigno e La Motta ha quai dà l’avantmezdi in accident cun in velo da cursa. Il ciclist da 31 onns ch’era sa participà al maraton da velo è sa blessà grevamain. El è vegnì transportà cun la Rega en l’Ospital chantunal a Cuira. Durant la cursa hai plinavant er dà intgins auters accidents individuals da participants.
RR novitads 17:00